Bupsane (suterot)

1902 : Jack London ta felabrera ko London ke Engla mallapir. Inaf mukot tir miv is ant denlanira va East End londonaf ralom, i va geltrafo stezaxo is gulaf vard, enide va coba endilizesa di wir ise di dizver inde korikeem banlize blir ise dume koeon blid ise va coba askir. Va sinafa blira idjon ice Bup en djuwalzilir. Inaf rabatera tickir pizafa, omavayanon moe miv inyona dizvera isu ugalara vox dere yon gedraf felateliz is munesteks ke Gazaf Nokast is yona malyerotafa kogrupara is grosibaf munesteks.

Bupsane felaberpot ton skulta koe Wilshire's seltevafa aksateafa virda wali bareaksat ke 1903 is taneaksat ke 1904 zo sanegayar. Jontika copuca koe London tir, i sutucapa, grijafe ayikye isu ayikya tigid, copik ik aelesik ik kuncesik koe bat Bup zuvdawed. London widava tir durulafa seltafa vuka lize dace gael tir jivas isen akolawelk koe londonaf poz is vikiz is tolna is erolta is nulekelafa akida ezad. Bup tir foalkap vilas va kot ayik kosaf gu ruyat is etorkafa tizuca is portuca ke lag is kobarawalta, i gu kotcoba jupasa va pastara va olkik mal dodelikaf sok kal gondulesikuca ok krabesikuca. Moblira vanpir vieleafa rowoka.

Titfira ( vergumvelt ke taneaf luz ke neva ) dum felabrera va lodomaf seltaf badeem ke London widava. Batcoba tir ilkafa bagalara, i valdig icde sutikafa tamava wina gan metan. Levlavekara ko koepak ke copuca.

Viele vanmiae gondulesik tigir, pune Jack London va warzaf selt volaun razdar, i va tel ke vulkunikeem ke rabafa artowara. Ok kre tel warzen gan rabafa artowara az narmon jovlen ko izga. Va tamava dem jastrakrabesik is yasa koe sutafa is saneliakirarsafa kraba, i dem korik gizionursus. Va dorita is sinka koe zailak is kipeafa kuba is mielditsaxo is ael is nuda is mulufta is xonuka is kogestunsun rumeik is tipuiskuca is megrelera ikz- pimtar.

Anjeteson va bate bupsane, Jack London korarur. Batkane tir tuwarzasik. Dum witaf felusik, va pedrasa vrutara orikafa is tueaftasa icde ayafa gropa isu seltafa titi XX-eafa decemda koe London troskada batinde sugdar.

Jack London va zanelaroti is akoydafi kexi malyopar, va tulon kexi vebasi va lanira ke wawik mielcekon is biusi va kota vukira iku senyara mo starka ok kev tuvel ok ko gerd. Ditsaxo is sanegafa grelera en tid liona gugropasa va wawik. London va kotak ke englaf selt is inafa egalesa pofera lanzar nume va adrafa fabdurapa moimaxur.

Bata nega tir popafa vrutara, i yon tsedas delt va kakeveyen korik. Lantan gan miv London eluckus va afigasutera zo tumeawalkolayad. Gosutena neva nedisa pu min va Jack London pokef gu sane is dem seltevafa rieta.

 Dere rupel 
 Jack London : Amerikaf englavaf suterotik ( 1876-1916 )
 (en) Belin krent ke berpot, The People of the Abyss
 (en) Krent dem yunkekseem ke piskura ke 1903, The People of the Abyss

|style="vertical-align: top;"|

|}
Bupsane
Bupsane
Bupsane
Bupsane
Bupsane